Zahrievaný tabakový výrobok

Nezamieňať s elektronickou cigaretou.

Hlavnou spoločnou črtou zahrievaných tabakových výrobkov je, že tabak zahrievajú pomocou batériového zahrievacieho systému, namiesto toho, aby ho spaľovali. Tabak sa zahrieva na nižšiu teplotu ako pri horiacej cigarete a vytvára aerosól, ktorý používateľ vdychuje. Tieto výrobky obsahujú okrem iného nikotín, ktorý je návykový.

 Rozdiely v porovnaní s ostatnými tabakovými výrobkami 
Americká správa potravín a liečiv (US Food and Drug Administration, FDA) vysvetľuje hlavné rozdiely medzi cigaretami, zahrievanými tabakovými výrobkami a elektronickými cigaretami. Cigaretu tvoria predovšetkým tabakové listy zabalené do cigaretového papiera.

Môže obsahovať aj filter, chemické prísady alebo iné zložky. Používateľ zapáli špičku cigarety, aby sa tabak spálil, a vdychuje dym cez nezapálený koniec. Zahrievaný tabakový výrobok sa skladá zo zdroja ohrievania a tabaku. Tabak môže byť zabalený v papieri, čím sa stáva jedným z druhov cigariet. Tabak sa však zahrieva na nižšiu teplotu ako horiaca cigareta a vytvára aerosól, ktorý používateľ vdychuje. Elektronická cigareta zahrieva e-liquid, ktorý môže obsahovať nikotín (ktorý zvyčajne pochádza z tabakovej rastliny), glycerín, propylénglykol, arómy a ďalšie zložky. Zariadenie má elektrický zdroj tepla, ktorý ohrieva e-liquid a vytvára aerosól, ktorý používateľ inhaluje.

 Zahrievané tabakové výrobky a zákaz mentolu v cigaretách 
Na kategóriu zahrievaného tabaku (ako aj na elektronické cigarety a cigary) sa nevzťahuje obmedzenie mentolových príchutí, ktoré vychádza zo schválenej európskej tabakovej smernice 2014/40/EÚ, ktorá nadobudla účinnosť v roku 2016. Prechodné obdobie tejto smernice sa skončilo 20. mája 2020. Na rozdiel od mentolových cigariet vrátane cigariet v kapsuliach, ktorých distribúcia a predaj sú od tohto dátumu zakázané vo všetkých krajinách EÚ, mentolové varianty tabaku na zahrievanie budú naďalej dostupné.

 Zákaz príchutí zahrievaného tabaku 
Do slovenského prostredia bola zavedená smernica Európskej komisie o predaji tabakových výrobkov s výraznými príchuťami. Nová legislatíva súvisí s transpozíciou európskej smernice. Účinnosť sa navrhuje od 1. januára 2025. Rovnaké pravidlá priebežne zavádzajú aj ostatné členské štáty EÚ. Európska komisia pristúpila k zavedeniu príslušnej smernice najmä z dôvodu nárastu objemu predaja zahrievaných tabakových výrobkov nad stanovenú hranicu. Vo všetkých týchto prípadoch sa obmedzenie vzťahuje na takzvané „výrazné“ príchute, ktoré zahŕňajú všetky tabakové výrobky, ktoré majú jasne identifikovateľnú arómu alebo chuť. Od januára 2025 sa nesmú ponúkať žiadne ovocné alebo mentolové príchute.

 Zahrievaný tabakový výrobok a zdravie 
Tieto výrobky sa od tradičných cigariet líšia tým, že pri používaní nehoria. Štúdie sú stále v počiatočnom štádiu, pričom podľa správy Public Health England z roku 2018 až mnohé štúdie o bezpečnosti zahrievaných tabakových výrobkov financujú samotní výrobcovia.

 História 
História zahrievaných tabakových výrobkov siaha do 60. rokov 20. storočia, keď tabakové spoločnosti vyvíjali alternatívne tabakové výrobky s cieľom rozšíriť trh s cigaretami. Zahrievané tabakové výrobky sa prvýkrát objavili na trhu v roku 1988, ale neboli komerčne úspešné. Neskôr došlo k celosvetovému poklesu spotreby tabaku, ktorý by mal v prípade pokračovania negatívny vplyv na zisky tabakového priemyslu. Tento pokles viedol tabakové odvetvie k vynájdeniu a uvedeniu na trh nových výrobkov, ako sú napríklad zahrievané tabakové výrobky. Tieto výrobky zaviedli veľké tabakové spoločnosti. Zavedenie najnovšej generácie zahrievaných tabakových výrobkov sa zdá byť poslednou kapitolou v desaťročia trvajúcej stratégii tabakového priemyslu, ktorý sa snaží nadviazať partnerstvo s vládami a obhajcami zdravia, pričom tieto údajne „menej škodlivé“ výrobky prezentuje ako riešenie tabakovej epidémie.

 Zahrievané tabakové výrobky na slovenskom trhu 

 IQOS 
náhľad|IQOS, pozostávajúci z nabíjačky, ohrievača a malej tabakovej cigarety.
Spoločnosť Philip Morris International vyvinula kategóriu produktov, do ktorej patrí aj IQOS. IQOS je elektronické zariadenie, ktoré nahrieva pevnú tabakovú náplň, podobnú cigarete tzv. HEET a TEREA. Od iných alternatív cigariet, napríklad tekutých zmesí do e-cigariet, sa odlišuje skutočnosťou, že je vyrobená zo skutočného tabaku. Tabaková náplň neprodukuje dym, ale aerosól. Tabak je v zariadení ohrievaný na teplotu do 300 °C po dobu 6 minút alebo 14 potiahnutí.

 glo 
Spoločnosť British American Tobacco uviedla na trh produkt z radu tzv. bezdymových tabakových výrobkov. Ide o batériou poháňaný zahrievaný tabakový výrobok zvaný glo. Do glo sa vkladajú tabakové náplne NEO stick, podobné úzkym slim cigaretám. V prípade glo je tabaková náplň zahrievaná na 240 °C zvonka, vďaka tomu má aj oveľa menšie nároky na údržbu a čistenie než konkurenčné výrobky.

 Ploom X 
Spoločnosť JTI (Japan Tobacco International) uviedla v marci 2024 na trh na Slovensku zariadenie na zahrievanie tabaku Ploom X. „Tí, ktorí už tento systém vyskúšali, na ňom oceňujú najmä to, že zachováva autentickú chuť tabaku bez nepríjemného zápachu, ktorý si spotrebitelia môžu s touto kategóriou výrobkov spájať,“ vysvetľuje Abdallah Simba, country manager JTI Slovak Republic. „Novinka je od 6. marca dostupná na našom e-shope a vo vybratých tabakových predajniach. Jej dostupnosť sa bude postupne rozširovať v rámci celého Slovenska,“ dodáva A. Simba. Zariadenie sa bude dať kúpiť za 40 €, no pri registrácii budú môcť zákazníci získať štartovaciu sadu s piatimi škatuľkami náplní už za 30 €.

Ploom X sa plní tabakovými náplňami značky Camel. Spoločnosť Ploom ponúka aj širokú škálu príslušenstva pre svoje zariadenia, ako sú predné panely, zadné kryty alebo puzdrá v rôznych farbách.

 MOK 
Spoločnosť China Tobacco predstavila svoje zariadenie MOK na juhokórejskom trhu v roku 2019. Podľa výrobcu sú zariadenia MOK kompaktnejšie a ľahšie ako zariadenia glo či IQOS. Náplne Coo sú tiež dlhšie a širšie ako tabakové výrobky konkurenčných spoločností.

Referencie

Kategória:Fajčenie
Kategória:Tabak
Kategória:Cigarety